Vaikka kullan ja hopean paino ilmoitetaan toisinaan kilogrammoina tai grammoina, jalometallien virallinen paino ilmoitetaan troy-unsseina. Yksi troy-unssi (1 oz) vastaa 31,1034768 grammaa. Huomioitavaa on, että troy-unssi ei ole sama kuin Avoirdupois-unssi (yleisemmin tunnettuna keittiöunssi), joka vastaa noin 28,34 grammaa.
Kullan ja hopean puhtaus mitataan tuhannesosina (millesimal). Esimerkiksi PAMPin 100 gramman kultalaatan kultapitoisuus on 999,9, joka tarkoittaa että laatta on 99,99 % puhdasta kultaa. Toinen esimerkki, 20 dollarin Double Eagle kultakolikon, jonka kokonaispaino on 33,43624 grammaa, kultapitoisuus on 900, joka tarkoittaa että kolikko on 90 % puhdasta kultaa. Kolikko sisältää siis puhdasta kultaa 33,43 x 0.9 = 30,092 grammaa.
Toinen perinteinen tapa ilmoittaa kullan puhtaus, on karaatti. Korkein karaattiarvo on 24 ja se vastaa 99,9 % tai korkeampaa kultapitoisuutta. Kultakorut Euroopassa ovat yleensä 14 tai 18 karaatin kultaa, jotka vastaavat 14/24 = 58,3 % ja 18/24 = 75 % puhdasta kultaa.